ddrg/super_eurlex huggingface dataset:
Virallinen lehti nro C 223 , 17/07/1998 s. 0113



KIRJALLINEN KYSYMYS E-0105/98 komissiolle esittäjä(t): Marjo Matikainen-Kallström (PPE) (30 tammikuuta 1998) Aihe: Tupakansavun luokittelu syöpää aiheuttavaksi tekijäksi Komission jäsen Padraig Flynn totesi vastauksessaan (E-2247/97) ((EYVL C 76, 11.3.1998, s. 82. )) esittämääni kysymykseen, ettei komissio aio tällä hetkellä luokitella tupakansavua syöpää aiheuttavaksi aineeksi. Tupakansavun ja syövän yhteydestä on paljon kiistämätöntä tieteellistä näyttöä. Komissio ei kuitenkaan halua ottaa tätä huomioon ohjelmassaan tupakoimattomien suojelemiseksi passiivisen tupakoinnin haittavaikutuksilta. Yllä mainittuun viitaten haluan esittää seuraavan jatkokysymyksen: Miten komissio perustelee sen, ettei se halua luokitella tupakansavua syöpää aiheuttavaksi tekijäksi, vaikka juuri tupakansavun ja syövän yhteys on koko passiivista tupakointia koskevan keskustelun ydin? Komission jäsenen Pádraig Flynnin komission puolesta antama vastaus (17. maaliskuuta 1998) Komissio on täysin samaa mieltä arvoisan parlamentin jäsenen kanssa siitä, että tupakansavulle altistuvien ihmisten lisääntynyt riski saada syöpä tai jokin muu sairaus on osoitettu vakuuttavasti tieteellisesti. Komissio on samaa mieltä myös siitä, että tämän vuoksi on perusteltua suojella tupakoimattomia niiltä terveysvaikutuksilta, joita seuraa muiden aiheuttaman tupakansavun sisäänhengityksestä. Neuvosto antoi samoista syistä vuonna 1989 päätöslauselman tupakansavusta julkisissa tiloissa ((EYVL C 189, 26.7.1989. )). Päätöslauselmaa käsiteltiin komission vuonna 1996 tekemässä kertomuksessa ((KOM(96) 573, lopullinen. )), jossa esitetään jäsenvaltioiden tekemät toimenpiteet päätöslauselman toteuttamiseksi. Lisäksi työntekijöiden suojeluun liittyvässä yhteisön lainsäädännössä on jo voimassa erityisiä toimenpiteitä, jotka liittyvät tupakointiin työpaikalla (esimerkiksi työskentely asbestin parissa ja tupakoinnin vaarat raskaana oleville naisille), ja komissio tarkastelee, miten näitä sääntöjä voitaisiin vahvistaa kaikkien työntekijöiden suojelemiseksi työpaikalla passiivisen tupakoinnin vaikutuksilta. Sanan ¨luokittelu¨ käyttäminen ei tässä yhteydessä ole ehkä ihan paikallaan. Tärkeämpää on huomata, että tupakansavu tai savun ainesosa voi aiheuttaa syöpää tai muita sairauksia ja että on toteutettava toimenpiteitä asian hoitamiseksi tehokkaasti. Tämän vuoksi komission tiedonannossa tupakankulutuksen vähentämisestä ((KOM(96) 609, lopullinen. )) esitetään käytännön toimenpiteitä passiivisen tupakoinnin vaikutusten rajoittamiseksi. Näiden toimenpiteiden katsotaan parhaiten pystyvän vaikuttamaan tehokkaasti väestöön, jotta ihmiset tiedostaisivat vaarat sekä jokapäiväisessä elämässään että työpaikallaan.
Virallinen lehti nro C 223 , 17/07/1998 s. 0116



KIRJALLINEN KYSYMYS E-0116/98 komissiolle esittäjä(t): Anita Pollack (PSE) (30. tammikuuta 1998) Aihe: Kosmetiikkatuotteiden testaaminen eläimillä Milloin komissio aikoo esittää kosmetiikasta annettua direktiiviä koskevat ehdotukset, jotka kieltävät testaamisen eläimillä silloin, kun on olemassa muita vaihtoehtoja, tai lopputuotteiden testauksessa? Komission jäsenen Martin Bangemannin komission puolesta antama vastaus (18. maaliskuuta 1998) Jäsenvaltioiden on kosmeettisia valmisteita koskevan jäsenvaltioiden lainsäädännön lähentämisestä annettuun neuvoston direktiiviin 76/768/ETY ((EYVL L 262, 27.9.1976. )) neuvoston direktiivillä 93/35/ETY ((EYVL L 151, 23.6.1993. )) lisätyn uuden 4 artiklan 1 kohdan i alakohdan perusteella kiellettävä 1. tammikuuta 1998 alkaen sellaisten kosmeettisten valmisteiden markkinoille saattaminen, joissa on käytetty eläinkokeilla testattuja ainesosia tai ainesosien yhdistelmiä. Artiklassa täsmennetään kuitenkin, että ¨jos eläinkokeita tyydyttävällä tavalla korvaavien menetelmien kehittämisessä ei olla edistytty riittävästi ja erityisesti jos pyrkimyksistä huolimatta vaihtoehtoisilla koemenetelmillä ei olla voitu tieteellisesti osoittaa saavutettavan vastaavaa kuluttajansuojan tasoa, ottaen huomioon Taloudellisen yhteistyön ja kehityksen järjestön (OECD) ohjeet toksisuustesteistä, komissio antaa (...) 1 päivään tammikuuta 1997 mennessä ehdotuksen toimenpiteistä tämän säännöksen täytäntöönpanon lykkäämiseksi riittäväksi määräajaksi, kuitenkin vähintään kahdeksi vuodeksi¨. Komissio antoi 17. huhtikuuta 1997 direktiivin 97/18/EY sen määräajan lykkäämisestä, jonka jälkeen on kiellettyä käyttää eläinkokeita kosmeettisten valmisteiden ainesosien tai niiden yhdistelmien testaamiseen ((EYVL L 114, 1.5.1997. )). Tällä direktiivillä lykätään määräaikaa, jonka jälkeen ainesosien tai ainesosien yhdistelmien testaaminen eläinkokeilla on kielletty, 30 päivään kesäkuuta 2000. Lisäksi komissio tarkastelee parhaillaan mahdollisuutta muuttaa kosmeettisista valmisteista annettua direktiiviä. Tavoitteena on vähentää eläinten kärsimyksiä tai mahdollisuuksien mukaan välttää ne kokonaan. Kaikki tähän kysymykseen liittyvät näkökohdat edellyttävät huolellista tarkastelua. Vaikka komission ensisijaisena tavoitteena onkin väestön terveyden suojelu, se pitää eettisesti erittäin tärkeänä myös eläinten kärsimysten vähentämistä. Sen vuoksi komissio pyrkii jatkossakin edistämään kaikilla tasoilla vaihtoehtoisten testausmenetelmien kehittämistä, validointia ja hyväksymistä. Vuonna 1997 saavutettua edistymistä vaihtoehtoisiin menetelmiin liittyvässä työssä selostetaan parhaillaan laadittavassa komission raportissa, joka tullaan toimittamaan parlamentille.
Virallinen lehti nro C 223 , 17/07/1998 s. 0145



KIRJALLINEN KYSYMYS E-0243/98 komissiolle esittäjä(t): Outi Ojala (GUE/NGL) (13. helmikuuta 1998) Aihe: Kädellisten käyttö eläinkokeissa Kädelliset eläimet, kuten simpanssit, muistuttavat monessa suhteessa ihmistä, minkä vuoksi niitä käytetään laajalti tieteellisissä eläinkokeissa. Kädellisiä eläimiä käytetään esimerkiksi neurologisissa, tartuntatauteihin liittyvissä, toksikologisissa ja rokotetutkimuksissa. Kokeet aiheuttavat korkean neurologis-älyllisen tason eläimille erittäin suurta stressiä, minkä vuoksi kokeet ovat eettisesti erittäin kyseenalaisia. Lisäksi usein laboratorioiden olosuhteet ovat kädellisille hyvin epätyydyttäviä; elintilat ovat liian pieniä, ja mahdollisuudet sosiaalisiin kontakteihin ja monipuolisiin toimintoihin huonoja. EU:n alueella käytetään tällä hetkellä yli 10 000 kädellistä vuodessa mainittuihin tutkimustarkoituksiin, ja päinvastoin kuin muiden koe-eläinten kohdalla, käytettyjen kädellisten määrä ei ole vähentynyt vaan pikemminkin noussut. Mikä on komission kanta kädellisten käyttämiseen eläinkokeissa? Aikooko komissio ryhtyä toimenpiteisiin, jotta kädellisten käyttö ko. kokeissa kiellettäisiin direktiivissä 86/609 ((EYVL L 358, 18.12.1986, s. 1. ))? Suunnitteleeko komissio EUPRENin EU:n alueelle kaavaileman koe-eläintuotanto-ohjelman toteuttamista, vaikka se on ristiriidassa koe-eläinten käytön maailmanlaajuisten vähentämispyrkimysten kanssa? Komission jäsenen Ritt Bjerregaardin komission puolesta antama vastaus (17. maaliskuuta 1998) Komissio tukee kaikkia pyrkimyksiä vähentää kädellisten eläinten käyttöä koe-eläiminä. Komissio onkin tehnyt aloitteen keskustelujen käynnistämisestä jäsenvaltioiden, valtioista riippumattomien järjestöjen ja teollisuuden edustajien kanssa kädellisten eläinlajien käytöstä koe-eläiminä. Aloitteen tarkoituksena on tiukentaa valvontaa, joka kohdistuu kädellisten eläinten hankintaan ja käyttöön laboratoriokokeissa. Komissio ei kuitenkaan tässä vaiheessa suunnittele kädellisten eläinlajien käytön kieltämistä kokeisiin ja muihin tieteellisiin tarkoituksiin käytettävien eläinten suojelusta annetun direktiivin 86/609/ETY nojalla. EUPREN (eurooppalainen kädellisten eläinten tarkoituksenmukaisen käytön verkosto) on laatinut ohjelmansa itsenäisesti ja omalla vastuullaan. Tämän ohjelman toteuttaminen ei kuulu komission tehtäviin.
Virallinen lehti nro C 223 , 17/07/1998 s. 0177



KIRJALLINEN KYSYMYS E-0528/98 neuvostolle esittäjä(t): Concepció Ferrer (PPE) (27. helmikuuta 1998) Aihe: Neljäs köyhyyttä koskeva ohjelma Kun kolmas köyhyyttä koskeva ohjelma päättyi 30. kesäkuuta 1994, laadittiin uusi ohjelma, jota neuvosto ei ole vielä hyväksynyt. Ottaen huomioon, että tällä ohjelmalla oli tarkoitus rahoittaa kodittomien asuinolosuhteiden ja integroitumisen edistämiseen suunnattuja toimia, niin voiko neuvosto sanoa, milloin se aikoo hyväksyä kyseisen ohjelman? Vastaus (11. toukokuuta 1998) Kuten arvoisa parlamentin jäsen mainitsi, komissio on esittänyt vuonna 1994 neuvostolle ehdotuksen päätökseksi keskipitkän aikavälin malliohjelman perustamisesta taloudellisen ja sosiaalisen syrjäytymisen torjumiseksi ja solidaarisuuden edistämiseksi. Kyseisen ohjelman piti kattaa kausi 1994-1999. Neuvoston 24. kesäkuuta 1994 pidetyssä istunnossa ei saavutettu oikeusperustan edellyttämää (perustamissopimuksen 235 artikla) yksimielisyyttä ehdotuksen suhteen. Neuvosto ei ole sen jälkeen käsitellyt ehdotusta päätökseksi taloudellisen ja sosiaalisen syrjäytymisen torjumista koskevan ohjelman perustamiseksi. Arvoisa parlamentin jäsen tietää toisaalta hyvin, että tällä välin Yhdistynyt kuningaskunta on nostanut 1.4. 1996 Euroopan yhteisöjen tuomioistuimessa kanteen komissiota vastaan vaatien 23.1.1996 annettuun lehdistötiedotteeseen sisältyneiden päätösten kumoamista sillä perusteella, että komissio ei voi sitoutua käyttämään talousarvioon otettuja määrärahoja - köyhyyden torjumisen nimissä - ilman laillista toimivaltaa ja ilman neuvoston tekemää päätöstä. Kysymyksessä on asia C-106/96) ((EYVL C 145, 18.5.1996, s. 7. )). Asia on vielä käsiteltävänä tuomioistuimessa.
Virallinen lehti nro C 223 , 17/07/1998 s. 0079



KIRJALLINEN KYSYMYS E-0003/98 komissiolle esittäjä(t): Alexandros Alavanos (GUE/NGL) (29. tammikuuta 1998) Aihe: Eläkeoikeuksia iäkkäille pitkäaikaistyöttömille Kreikan kansallisen tilastokeskuksen mukaan pitkäaikaistyöttömien määrä on kasvanut suureksi, heitä on yli 50 % työttömistä. Yksi pitkäaikaistyöttömien erityisryhmä ovat iäkkäät henkilöt, jotka ovat jo saavuttaneet eläkeiän, mutta jotka eivät Kreikan lainsäädännön mukaan ole olleet riittävän monta vuotta vakuutettuina voidakseen siirtyä eläkkeelle ja jotka pysyvät työttömien kirjoissa. Komissiolta kysytään: 1. Onko jäsenvaltioiden laeissa vastaavia tapauksia koskevia, työntekijöiden eduksi laadittuja säädöksiä? Missä valtioissa? 2. Pitääkö se oikeutettuna vaatimusta vakuutuskassaan eläkkeitä varten maksettujen summien palauttamisesta? Komission jäsenen Pádraig Flynnin komission puolesta antama vastaus (13. maaliskuuta 1998) Komission on täsmennettävä arvoisan parlamentin jäsenen kysymykseen liittyen, että jäsenvaltiot voivat asettaa vapaasti sosiaaliturvajärjestelmien organisointia ja toimintaa koskevat sääntönsä, kunhan ne noudattavat miesten ja naisten tasa-arvoiseen kohteluun liittyvää yhteisön lainsäädäntöä (EY:n perustamissopimuksen 119 artiklaa, neuvoston direktiiviä 79/7/ETY ((EYVL L 6, 10.1.1979. )), miesten ja naisten tasa-arvoisen kohtelun periaatteen toteuttamisesta ammatillisissa sosiaaliturvajärjestelmissä annetun direktiivin 86/378/ETY muuttamisesta 20 päivänä joulukuuta 1996 annettua neuvoston direktiiviä 96/97/EY ((EYVL L 46, 17.2.1997. ))) sekä siirtotyöläisten sosiaaliturvaan liittyvää lainsäädäntöä (asetusta 1408/71 sekä sosiaaliturvajärjestelmien soveltamisesta yhteisön alueella liikkuviin palkattuihin työntekijöihin, itsenäisiin ammatinharjoittajiin ja heidän perheenjäseniinsä annetun asetuksen (ETY) N:o 1408/71 täytäntöönpanomenettelystä 21 päivänä maaliskuuta 1972 annettua neuvoston asetusta 574/72 ((EYVL L 74, 27.3.1972. )), sellaisina kuin ne ovat muutettuina). On jäsenvaltioiden toimivaltaisten virkamiesten asia käsitellä sellaisia asioita kuin eläkeikään ehtineille työttömille maksettavat korvaukset tai eläkekassaan maksettujen vakuutusmaksujen maksaminen takaisin. Komissiolla ei ole tiedossaan, että jäsenvaltioilla olisi määräyksiä korvauksien maksamisesta työttömille, jotka ovat saavuttaneet tavanomaisen eläkeiän.
KIRJALLINEN KYSYMYS E-0014/98 neuvostolle esittäjä(t): Gordon Adam (PSE) (28. tammikuuta 1998)

Aihe: Neuvoston vastaus Greenpeacen energiaa ja ympäristöä koskevaan kirjelmään

Voiko neuvosto ilmoittaa, minkä vastauksen Luxemburg puheenjohtajavaltiona antoi Greenpeacen energiaa ja ympäristöä koskevaan kirjelmään, jossa vaadittiin: ¨EU:ta kehittämään toimia, joilla tulevaisuudessa rajoitetaan kaikkien olemassa olevien öljy- ja kaasureservien hyödyntämistä Euroopan unionissa ja Euroopan unionin territorioissa.. ...EU:ta estämään öljyn ja kaasun hyödyntämisen ja etsimisen Euroopan unionissa ja Euroopan unionin territorioissa... ...EU:ta asteittain lopettamaan hiilen tuotannon ja käytön energialähteenä.¨

Jos neuvosto ei ole vastannut näihin nimenomaisiin vaatimuksiin, voiko se vastata nyt?

Vastaus (7. huhtikuuta 1998)

Neuvosto muistuttaa, että se ei ota kantaa muualta kuin sen toimielimistä sille toimitettuihin asiakirjoihin.

Neuvosto vakuuttaa uudelleen, että se katsoo energian ja ympäristön välisen suhteen olevan hyvin tärkeä ja muodostavan keskeisen tekijän energiapoliittisia valintoja tehtäessä. Neuvosto on pohtinut asiaa toistuvasti komission tiedonantojen ja ehdotusten pohjalta.

Tähän liittyen neuvosto antoi 18 päivänä joulukuuta 1997 päätöslauselman yhteisön strategiasta yhdistetyn lämmön ja sähkön tuotannon edistämiseksi ((EYVL C 4, 8.1.1998, s. 1. )).

Lisäksi neuvosto käsittelee edelleen yhteisön strategiaa ja toimintasuunnitelmaa koskevaa komission valkoista kirjaa. Neuvosto käy avoimen keskustelun energiasta ja ympäristöstä 11. toukokuuta 1998 pidettävässä istunnossaan.

Toisaalta neuvosto käsittelee perusteellisesti komission ehdotusta energia-alan toimien monivuotiseksi puiteohjelmaksi, joka käsittää energia-alalla toteutettavien yhteisön toimien koko ongelmakentän.
Virallinen lehti nro C 196 , 22/06/1998 s. 0121



KIRJALLINEN KYSYMYS P-0192/98 neuvostolle esittäjä(t): Luigi Florio (UPE) (29. tammikuuta 1998) Aihe: Moniarvoisuus ja sananvapaus Turkissa ja Italiassa Kun EU:n brittiläinen puheenjohtaja oli saanut 16. tammikuuta 1998 kuulla, että Turkin perustuslakituomioistuin oli julistanut paikallisen islamilaispuolueen ¨Refahin¨ laittomaksi, hän ilmaisi julkisesti olevansa huolissaan tämän päätöksen vaikutuksista demokraattiseen moniarvoisuuteen ja sananvapauteen ja sanoi, että eurooppalaiset kumppanit tutkisivat pikapuoliin Refah-puolueen lakkauttamista. Ottaen huomioon, että huolestuneisuus on ymmärrettävää EU:n ulkopuolisen maan tapahtumien vuoksi, niin pitääkö neuvosto tarpeellisena tutkia mahdollisimman pian eurooppalaisten kumppanien kanssa EU:n sisäpuolisen, nimittäin Italian jo puolitoista vuotta jatkuneiden tapahtumien vaikutuksia demokraattiseen moniarvoisuuteen ja sananvapauteen? Näistä tapahtumista mainittakoon seuraavat: 1. valtion televisiokanavaa (RAI) hallinnoi ensimmäistä kertaa sen historian aikana sellaiset henkilöt, jotka kuuluvat parlamentissa enemmistön muodostavaan Oliivipuu-vaaliliittoon 2. tärkeintä yksityistä televisiokanavaa johtaa kuuluista toimittaja, joka tunnetusti kuuluu Oliivipuuhun 3. toiseksi tärkein televisiokanava kuuluu Oliivipuun senaattorille 4. kaikki tärkeimmät 18 viimeksi kuluneen kuukauden aikana nimitetyt johtajat ovat Oliivipuun poliittisia kannattajia ja huomattava osa heistä tulee suoraan Nomismasta, joka on nykyisen pääministerin perustama neuvonanto- ja tutkimusyritys 5. opetusministeri Berlinguerin (PDS) äskettäin toteuttamalla koulu-uudistuksella ¨kirjoitetaan uudelleen¨ 1900-luvun historiaa mainitsematta kommunismia tai yhtään kommunistihallituksen tekemistä rikoksista 6. perustuslakituomioistuin esti viime vuonna useiden kansanäänestysten pitämisen puhtaasti poliittisin perustein 7. itse komissaari Emma Bonino ilmoitti julkisesti viime joulukuussa, että Italiaan oli vakiinnutettu varsinainen ¨hallitus¨. Vastaus (30. maaliskuuta 1998) Euroopan unionin puolesta annetussa julkilausumassa, johon arvoisa parlamentin jäsen viittaa, puheenjohtaja ilmaisi unionin huolen poliittisen puolueen kieltämisen vaikutuksista Turkin demokraattiselle moniarvoisuudelle ja sananvapaudelle. Neuvoston tehtävä ei sitä paitsi ole esittää kantaansa jäsenvaltion audiovisuaalisen alan johtaviin virka-asemiin tapahtuvista nimityksistä, jäsenvaltion hallituksen koulutuspolitiikasta, jäsenvaltion oikeudellisen elimen päätöksistä tai komission jäsenen henkilökohtaisista ilmoituksista.
Virallinen lehti nro C 196 , 22/06/1998 s. 0120



KIRJALLINEN KYSYMYS E-0190/98 neuvostolle esittäjä(t): Cristiana Muscardini (NI) (6. helmikuuta 1998) Aihe: Italialaisten kaksoiskansalaisuus Belgiassa Kaksoiskansalaisuustapaukset on määritelty 6. toukokuuta 1963 tehdyssä Strasbourgin yleissopimuksessa ja siinä sallitaan käytännössä kansalaisuuden uudelleen ottaminen sellaisillekin, jotka ovat luopuneet siitä vapaaehtoisesti, koska sopimuksen mukaan eri kansainvälisissä sopimuksissa sovitut järjestelyt ovat voimassa. Näin Strasbourgin yleissopimuksen myötä voimassa ovat myös esimerkiksi Italian ja Ranskan sekä Italian ja Alankomaiden sopimukset kaksoiskansalaisuudesta. Vapaan liikkuvuuden esteiden poistamiseksi ja todellisen kansalaisten vapaan liikkuvuuden toteuttamiseksi pyydän komissiota ryhtymään tarvittaviin toimenpiteisiin Strasbourgin yleissopimuksen laajentamiseksi niihin Euroopan maihin, joissa asuu paljon Italian kansalaisia. Pyydän myös, varsinkin ottaen huomioon Belgiassa asuvan italialaisyhteisön suuruuden, ulottamaan pikaisesti Strasbourgin yleissopimuksen koskemaan Belgian ja Italian välisiä suhteita, jotta Belgiassa asuvat italialaiset voisivat halutessaan ottaa takaisin alkuperäisen kansalaisuutensa säilyttäen samalla vapaaehtoisesti ottamansa Belgian kansalaisuuden. Vastaus (7. huhtikuuta 1998) Neuvosto kiinnittää arvoisan parlamentin jäsenen huomion siihen, että kansalaisuuden myöntämistä koskevien sääntöjen määritteleminen on jäsenvaltioiden tehtävä. Tässä yhteydessä muistutetaan, että Euroopan unionista tehdyn sopimuksen päätösasiakirjan liitteenä olevassa julistuksessa N:o 2 täsmennetään, että ¨aina kun Euroopan yhteisön perustamissopimuksessa viitataan jäsenvaltioiden kansalaisiin, se, onko henkilö jäsenvaltion kansalainen, määräytyy yksinomaan kyseisen jäsenvaltion kansallisen lainsäädännön perusteella. Jäsenvaltiot voivat tiedottaakseen asiasta antaa julistuksen siitä, keiden voidaan yhteisön kannalta katsoa olevan niiden kansalaisia, ja tallettaa julistuksen puheenjohtajavaltiolle; jäsenvaltiot voivat tarvittaessa muuttaa julistustaan.¨.
Virallinen lehti nro C 196 , 22/06/1998 s. 0118



KIRJALLINEN KYSYMYS P-0133/98 neuvostolle esittäjä(t): Katerina Daskalaki (UPE) (23. tammikuuta 1998) Aihe: Suntion murha Istanbulissa Viime aikoina Konstantinopolin ekumeenista patriarkaattia vastaan on suunnattu useita hyökkäyksiä, esimerkiksi pommi-isku, joka aiheutti papin vakavan loukkaantumisen. Hyökkäysten viimeisin kohde oli Pyhän Theraponin kirkko Istanbulissa; tuntemattomat henkilöt sytyttivät sen tuleen, ryöstivät kallisarvoisia ikoneita ja kirkkoastioita sekä murhasivat julman kidutuksen jälkeen suntio V. Havieropoulosin. Ketään niistä, jotka ajoittain ovat hyökänneet ekumeenista patriarkaattia vastaan, ei koskaan ole pidätetty, ja turkkilaiset viranomaiset eivät ole antaneet Kreikan pääkonsulin ottaa yhteyttä Istanbulin lääninhallitukseen esittääkseen vastalauseensa. Kun otetaan huomioon, että Turkki on erityisin sopimuksin sidoksissa EU:hun ja että sillä on velvollisuus suojella kristinuskon muistomerkkejä, mitä toimenpiteitä neuvosto voi ja aikoo toteuttaa painostaakseen Turkkia ryhtymään toimenpiteisiin näiden muistomerkkien vartioimiseksi ja niiden harvalukuisten kreikkalaisten, jotka vielä ovat jääneet Istanbuliin, suojelemiseksi? Vastaus (30. huhtikuuta 1998) Neuvosto pahoittelee arvoisan parlamentin jäsenen mainitsemia väkivaltatapauksia, mukaan lukien kirkkojen pommitukset, ja tuomitsee ne. Se myös toteaa, että Turkin hallitus sitoutui Lausannessa heinäkuussa 1923 allekirjoitetussa rauhansopimuksessa antamaan ei-muhamettilaisten vähemmistöjen kirkoille, synagogille, hautausmaille ja muille uskonnollisille laitoksille täyden suojelun. Luxemburgissa 12.-13. joulukuuta 1997 kokoontunut Eurooppa-neuvosto painotti jälleen sitä, että Turkin hallituksen on noudatettava perusvelvoitteitaan, joihin kuuluu vähemmistöjen suojelu, joka käsittää myös uskonnolliset vähemmistöt. Eurooppa-neuvosto muistutti neuvoston 29. huhtikuuta 1997 kokoontuneessa EU - Turkki-assosiaationeuvostossa ilmaiseman kannan mukaisesti, että Turkin ja Euroopan unionin välisten suhteiden vahvistaminen riippuu myös Turkin aloittamien poliittisten ja taloudellisten uudistusten jatkamisesta, etenkin ihmisoikeuksia koskevien vaatimusten ja käytäntöjen mukauttamisesta Euroopan unionissa voimassa oleviin vaatimuksiin ja käytäntöihin. Kaikkien vähemmistöjen kunnioittaminen ja niiden suojeleminen on tässä yhteydessä olennaista. Nämä asiat otetaan esiin Turkin viranomaisten kanssa aina tilaisuuden tullen.
Virallinen lehti nro C 310 , 09/10/1998 s. 0011



KIRJALLINEN KYSYMYS E-4074/97 komissiolle esittäjä(t): Nikitas Kaklamanis (UPE) (14. tammikuuta 1998) Aihe: Tupakka ja tupakanviljelijät Euroopan tupakantuotanto ei kata kuin 25 % kulutuksesta ja mikä tahansa tupakanviljelyn vähennys Euroopassa korvautuu yksinkertaisesti jo nyt valtavan kolmansista maista tulevan tuonnin lisäyksellä, tuonnin, joka jo kattaa 75 % Euroopan unionin tarpeista. EU:ssa muotoutumassa oleva pyrkimys vähentää tupakantuotantoa tulee vaikuttamaan tuhoisalla tavalla tiettyihin eteläisiin maihin, esimerkiksi Kreikkaan. Kreikassa nimittäin 70 000 tupakanviljelijäperhettä ja 400 000 henkilöä, jotka ovat suoraan tai välillisesti tekemisissä tupakkatuotteiden viljelyn, jalostuksen, kuljetuksen ja kaupan kanssa, tulevat joutumaan vastatusten työttömyysongelman kanssa. Tiedetään, että Kreikan tupakanvienti edustaa 13 % sen maataloustuotteiden viennin kokonaismäärästä. Samoin tiedetään, että ongelmallisilla alueilla sijaitsevilla pienillä maapalstoilla, joilla viljellään tupakkaa, mikään vaihtoehtoinen viljelykasvi ei voi tarjota tupakanviljelijöiden perheille sellaista tuloa, joka mahdollistaisi heidän pysymisensä maanviljelyn parissa. Haluaisin saada tietää, kuinka EU aikoo suhtautua tähän suunnattomaan ongelmaan, kun otetaan huomioon työttömyyttä koskeneessa Luxembourgin huippukokouksessa äskettäin tehty päätös, jossa selkeästi ilmaistiin unionin tahto vähentää EU:n työttömyyttä koordinoitujen ponnistelujen avulla. Komission jäsenen Franz Fischlerin komission puolesta antama vastaus (3. helmikuuta 1998) Komissio on tietoinen tupakanviljelyn yhteiskunnallisesta ja taloudellisesta merkityksestä Euroopassa ja erityisesti Kreikassa. Tämän vuoksi komissio onkin ehdottanut kertomuksessaan raakatupakka-alan yhteisestä markkinajärjestelystä ((KOM(96) 554 lopullinen. )) tälle alalle maksettavan yhteisön tuen jatkamista. Jos tupakanviljelyä koskeva tukijärjestelmä pidetään voimassa, se on uudistettava täysin korkealaatuisen tupakan tuotannon edistämiseksi yhteisössä. Komissio aikoo pian antaa neuvostolle ja Euroopan parlamentille asetusehdotuksen mainitussa kertomuksessa esitetyn uudistuksen toteuttamisesta tupakka-alalla.